PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/VP/3/1/040	Bratislava 7. júna  2007	

Protimonopolný úrad Slovenskej republiky, odbor koncentrácií, ako orgán príslušný na konanie podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov vo veci vrátenia správneho poplatku podnikateľovi AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska

rozhodol

podľa § 10 ods. 1 zákona č. 145/1995 Z.z. o správnych poplatkoch v znení neskorších predpisov tak, že správny poplatok v sume 100 000,- Sk (slovom stotisíc slovenských korún) sa vracia podnikateľovi AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska na účet číslo: 2005700005/8130 vedenom v Citibank (Slovakia), a.s.

O d ô v o d n e n i e :

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 04.05.2007 doručené listom zaevidovaným pod číslom 1761/2007 oznámenie koncentrácie, v ktorom podnikateľ AstraZeneca PLC so sídlom na Stanhope Gate 15, Londýn W1K 1LN, Spojené kráľovstvo Veľkej Británie a Severného Írska (ďalej len „AstraZeneca PLC“), zastúpený advokátkou 
JUDr. Katarínou Pecnovou so sídlom na Nám. SNP 15, 811 06 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa Astrazeneca PLC nad podnikom podnikateľa MedImmune Inc., so sídlom One Medlmmune Way, Gaithersburg, MD 208 78, Spojené štáty americké (ďalej len „MedImmune Inc.“), prostredníctvom dcérskej spoločnosti AstraZeneca Biopharmaceuticals Inc., na základe Zmluvy a plánu koncentrácie, uzatvorenej medzi MedImmune, Inc., AstraZeneca PLC a AstraZeneca Biopharmaceuticals Inc. dňa 22. 04. 2007 (ďalej len „Zmluva“). Listom právneho zástupcu doručenom úradu dňa 18.05.2007, zaevidovaným pod č. 1914/2007 bolo úradu doručené substitučné plnomocenstvo pre advokátsku koncipientku Mgr. Petru Novotnú.

Na základe predmetného oznámenia začalo dňa 4. 5. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov AstraZeneca PLC a MedImmune, Inc., o čom úrad prostredníctvom právneho zástupcu informoval oznamovateľa koncentrácie listom číslo 1794/PMÚ SR/2007 zo dňa 9. 5. 2007.

Ako vyplýva z dokladu o zaplatení správneho poplatku predloženého účastníkom konania v oznámení predmetnej koncentrácie ako aj z interného dokladu Protimonopolného úradu Slovenskej republiky, odboru ekonomiky č. 26/2007 správny poplatok vo výške 100 000,- Sk podľa položky č. 212  sadzobníka správnych poplatkov, ktorý tvorí prílohu zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) bol od účastníka konania na účet Protimonopolného úradu Slovenskej republiky pripísaný dňa 29.05.2007.

Dňa 30.05.2007 nadobudlo právoplatnosť rozhodnutie číslo 2007/ZK/3/1/035 zo dňa 30. mája 2007,  ktorým úrad správne konanie vo veci predmetnej koncentrácie na základe § 32 ods. 2 písm. c) zákona zastavil, pretože dôvod na konanie nebol daný.

Podľa § 10 ods. 1 zákona o správnych poplatkoch správny orgán, ktorý poplatok vybral, vráti ho v plnej výške, ak sa nemohol vykonať úkon alebo uskutočniť konanie bez zavinenia poplatníka, alebo ak bol poplatok zaplatený bez toho, aby bol na to poplatník povinný, ak pri jednotlivých položkách sadzobníka nie je ustanovené inak. Vzhľadom na to, že správny poplatok bol zaplatený bez toho, aby bol na to poplatník povinný, úrad vracia správny poplatok v plnej výške, t.j. 100.000,- Sk.

Úrad listom č. 2062/PMÚ SR/2007 zo dňa 30.05.2007 požiadal podnikateľa AstraZeneca PLC prostredníctvom jeho splnomocneného právneho zástupcu, aby uviedol názov finančnej inštitúcie a číslo účtu, na ktorý bude možné správny poplatok vrátiť a to v lehote 5 pracovných dní od doručenia tohto listu.

Na základe žiadosti úradu o poskytnutie čísla účtu číslo 2062/PMÚ SR/2007 zo dňa 30.05.2007 bol dňa 05.06.2007 úradu doručený list, zaevidovaný pod č. 2127/2007, v ktorom podnikateľ AstraZeneca PLC prostredníctvom svojho splnomocneného právneho zástupcu oznámil úradu číslo účtu, na ktorý sa má správny poplatok vrátiť.

Na základe vyššie uvedeného úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 10 ods. 6 zákona č. 145/1995 Z.z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nadobúda právoplatnosť dňom doručenia.

                                                                                       Ing. Dušan Valo
                                                                             riaditeľ odboru koncentrácií

Rozhodnutie sa doručuje:

Mgr. Petra Novotná
advokátska koncipientka
Námestie SNP 15
811 06 Bratislava